Ella tien un cuerpu estilizáu y entra con facilidá per cualquier furacu. Asina, si ye quien a colase nel gallineru, fai una gran matanza de pites anque namás lleve una o dos de cada vez. Más d'una vez, cuando s'espierta l'ama a ver les sos pites y a echa-yos de comer, alcuéntrase colos calabres esparcíos  pel gallineru, col consecuente disgustu, porque queden ensin güevos pa una temporada, teniendo que recurrir a familiares o vecinos si quieren comer güevos de casa. Mio güela materna, Amadora, que quería y cuidaba muncho les sos pites, taba tol día sollerte pa que la raposa nun apaeciere pel corral. Enantes les pites taben sueltes pelos praos y yeren presa más fácil; agora yá se procura tener los gallineros bien zarraos, y a veces, cola modernidá, hasta hai cases que les tienen en xaules. Estos zarramientos  tórguen-y a la raposa'l poder entrar nel piteru.